Választott idézetünk Bánk bán nagymonológjában hangzik el az első felvonás végén:

*,,Itten Melindám, ottan a hazám –*

*A pártütés kiáltoz, a szerelmem Tartóztat […]*

*Szedd rendbe lélek magadat […]*

*Két fátyolt szakasztok el:*

*Hazámról és becsületemről.”*

Számunkra ezek a gondolatok tették elszánt küzdővé Bánk alakját, akár a történet visszacsatolásában is. Ezek, amelyek alapján párhuzamot véltünk felfedezni Hamlet alakjával. Ezek, amiben hatalmas erő és felelősség bújik meg.

A dráma feszültsége, Bánk vívódásának okai felsorakoznak az idézett gondolatokban. Válaszút előtt áll: a maga sorsát tartja-e fontosabbnak, vagy a békétlenkedőktől zajos országa ügyét. Saját maga mondja, hogy Melinda és a haza számára egységet alkot, teljesen összefonódik. Viszont ez nem egyeztethető össze, ezért akar a mindkettőhöz fűződő érzésektől mentesen dönteni.

Bánk bán késleltetett színre lépéséig, az egyénisége, jelleme már a mellékszereplők szavaiból körvonalazódik az olvasó számára. Ebben az idézetben kidomborodik értékrendje: becsület, haza, család. Elhatározza, hogy magánéleti érzésektől mentesen fogja országa békéjének érdekeit képviselni a törvényesség által. Sorsdöntő pillanat ez, ahol egyedül kell döntenie. Itt érik be nemes jelleme. Itt még úgy véljük, hogy minden eszköze megvan a nádori rangban célja eléréséhez. De mindez oly’ sejtelmes, mint amit fátyol takar.

Bánk erényeit mai is elengedhetetlennek tartjuk egy országvezető számára. Nem vallhatja kárát az egyik a másik javára. Hatalmas felelősség a közéleti feladatok megoldása úgy, hogy a magánélet ne sérüljön. Nemes, elkötelezett és erős lelkületet kíván, éljünk bármelyik korban is.